Document ID: 32004R0318

32004R0318
L 055/44
JURNALUL OFÍCIAL AL UNIUNII EUROPENE
REGULAMENTUL (CE) NR. 318/2004 AL COMISIEI
din 23 februarie 2004
de modificare a Regulamentului (CE) nr. 2771/1999 de stabilire a normelor de aplicare a Regulamentului (CE) nr. 1255/1999 al Consiliului în ceea ce privește intervenția pe piața untului și a smântânii
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și al produselor lactate (1), în special articolul 10,
întrucât:
(1)
Articolul 4 alineatul (1) și articolul 6 alineatul (1) din Regulamentul (CE) nr. 1255/1999, modificat de Regulamentul (CE) nr. 1787/2003, prevede reduceri ale prețurilor de intervenție și a sistemului de intervenție pentru unt. În consecință, este necesar să se stabilească în Regulamentul (CE) nr. 2771/1999 al Comisiei (2) norme cu privire la un sistem de intervenție pentru achiziția untului la prețuri fixe.
(2)
De asemenea, în conformitate cu articolul 6 alineatul (1) din Regulamentul (CE) nr. 1255/1999, Comisia poate decide să suspende achiziția de intervenție o dată ce anumite cantități oferite au fost atinse. Pentru a pune Comisia în postura de a lua o asemenea decizie, trebuie adoptate dispoziții care să determine Comisia să urmărească cantitățile de unt oferite pentru intervenție publică.
(3)
Imediat ce respectivele cantități au fost atinse, Comisia mai poate decide să continue achiziția printr-o procedură permanentă de licitație. Trebuie stabilite norme relevante în acest sens.
(4)
O gestionare adecvată a stocurilor de intervenție cere revinderea untului imediat ce devin disponibile noi piețe de desfacere. În temeiul experienței câștigate cu privire la vânzarea untului din stocurile de intervenție, în special cu privire la cerințele cantitative și la stabilirea prețului, este potrivit să se introducă o procedură de licitație pentru vânzarea untului din intervenție publică.
(5)
Agenția de intervenție vinde untul de intervenție în conformitate cu data la care a fost depozitat. Pentru a satisface cererea, ofertanții trebuie să aibă posibilitatea de a distinge între untul din smântână dulce și untul din smântână de consum în oferta lor, iar prețul de vânzare fixat poate varia în conformitate cu locul în care se află untul oferit spre vânzare.
(6)
În consecință, Regulamentul (CE) nr. 2771/1999 trebuie modificat.
(7)
Normele prevăzute de prezentul regulament trebuie să fie aplicabile de la 1 martie 2004, dată la care se aplică articolul 6 alineatul (1) din Regulamentul (CE) nr. 1255/1999, modificat de Regulamentul (CE) nr. 1787/2003.
(8)
Măsurile prevăzute de prezentul regulament sunt conforme cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
Regulamentul (CE) nr. 2771/1999 se modifică după cum urmează:
1.
Articolul 2 se înlocuiește cu următorul text:
„Articolul 2
(1) Imediat ce Comisia observă că, în conformitate cu articolul 8 alineatul (4), prețul de pe piață într-unul sau mai multe state membre este mai mic de 92 % din prețul de intervenție, timp de două săptămâni succesiv, ea începe să achiziționeze untul oferit pentru intervenție în statul membru (statele membre) în cauză în perioada 1 martie - 31 august, la 90 % din prețul de intervenție, în conformitate cu articolul 6 alineatul (1) primul paragraf din Regulamentul (CE) nr. 1255/1999.
(2) Imediat ce Comisia observă că, în conformitate cu articolul 8 alineatul (4), prețul de pe piață în statul membru (statele membre) în cauză este egal sau mai mare de 92 % din prețul de intervenție, timp de două săptămâni succesiv, ea suspendă achiziționarea.”
2.
La articolul, 4 alineatul (3) se înlocuiește cu următorul text:
„(3) Untul trebuie să fi fost produs în intervalul de timp de 23 de zile care preced ziua în care agenția de intervenție a primit oferta de a vinde.”
3.
La articolul 6 alineatul (1), primul paragraf se înlocuiește cu următorul text:
„În cazul în care untul este oferit pentru intervenție într-un stat membru altul decât cel în care s-a fabricat, achiziția se află sub rezerva prezentării unui certificat furnizat, nu mai târziu de 45 de zile după ziua în care s-a primit oferta, de către agenția competentă a statului membru care l-a produs.”
4.
La articolul 8 alineatul (2), se adaugă următorul paragraf:
„Dacă prețurile înregistrate sunt neschimbate pentru o perioadă de cinci sau mai multe săptămâni consecutive, statele membre furnizează Comisiei evaluarea rezultatelor privind cauzele pentru care prețurile au rămas neschimbate în timpul perioadei în cauză.”
5.
La capitolul II, secțiunea 3 se înlocuiește cu următorul text:
„SECȚIUNEA 3
Procedură de achiziție a untului la 90 % din prețul de intervenție
Articolul 9
Imediat ce Comisia decide să înceapă achiziția untului în temeiul articolului 2 alineatul (1), agenția de intervenție în cauză acționează în conformitate cu prezenta secțiune.
Articolul 10
(1) Vânzătorii depun o ofertă scrisă pentru care primesc o chitanță sau prin orice alt mijloc de telecomunicații în scris cu dovadă de primire.
(2) Ofertele conțin:
(a)
numele și adresa vânzătorului;
(b)
cantitatea oferită;
(c)
locul unde se ține untul.
(3) Ofertele sunt valabile numai dacă:
(a)
se referă la cantitatea de unt care îndeplinește cerințele din articolul 4 alineatul (4);
(b)
sunt însoțite de un angajament scris din partea vânzătorului că respectă articolele 4 alineatul (3) și 14 alineatul (2);
(c)
se furnizează de către vânzător o dovadă că a înregistrat o garanție de 5 EUR la 100 kg în statul membru în care s-a depus oferta nu mai târziu de ziua în care s-a depus oferta.
(4) Angajamentul prevăzut la alineatul (3) litera (b), dacă se înaintează inițial agenției de intervenție, se consideră a fi tacit reînnoit pentru ofertele ulterioare până sunt explicit anulate de vânzător sau de agenția de intervenție, cu condiția ca:
(a)
oferta originală să stipuleze că vânzătorul intenționează să se folosească de dispozițiile din prezentul alineat;
(b)
ofertele ulterioare se referă la dispozițiile prezentului alineat și la data ofertei originale.
(5) Agenția de intervenție înregistrează ziua în care s-a primit oferta, cantitățile implicate și datele lor de fabricație, precum și locul unde untul oferit este depozitat.
(6) Ofertele nu pot fi retrase după ce au fost primite de către agenția de intervenție.
Articolul 11
Menținerea unei oferte și livrarea untului la antrepozitul desemnat de agenția de intervenție în termenul stabilit la articolul 12 alineatul (2) constituie cerințe de primă importanță în sensul articolului 20 din Regulamentul (CEE) nr. 2220/85 al Comisiei (3).
Articolul 12
(1) După verificarea ofertei și în termen de cinci zile lucrătoare de la data primirii, agenția de intervenție emite o comandă de livrare datată și numerotată care să arate:
(a)
cantitatea de livrat;
(b)
data finală de livrare a untului;
(c)
antrepozitul de depozitare la rece la care trebuie livrat.
(2) În termen de 21 de zile de la data primirii ofertei de vânzare, vânzătorul livrează untul la hala de încărcare a antrepozitului rece. Livrarea se poate face în mai multe loturi.
Orice costuri cuprinse în descărcarea untului la hala de încărcare a depozitului rece sunt suportate de către vânzător.
(3) Garanția prevăzută la articolul 10 alineatul (3) litera (c) se eliberează imediat ce vânzătorul a livrat toată cantitatea indicată în comanda de livrare în termenul stabilit în aceasta.
În cazul în care verificările prevăzute la articolul 4 alineatul (1) arată că untul nu respectă cerințele prevăzute de respectivul articol, se confiscă garanția pentru cantitățile livrate. Cât privește cantitățile rămase, achiziția se anulează, iar garanția este eliberată.
(4) Cu excepția cazurilor de forță majoră, în care vânzătorul nu reușește să livreze untul în termenul fixat în comanda de livrare, garanția prevăzută la articolul 10 alineatul (3) litera (c) se confiscă proporțional cu cantitățile nelivrate, iar achiziția se anulează cu privire la cantitățile nelivrate încă.
(5) În sensul prezentului articol, untul se consideră livrat la agenția de intervenție în ziua când toată cantitatea de unt cuprinsă în ofertă intră în antrepozitul de depozitare desemnat de agenția de intervenție, dar nu mai curând de ziua următoare celei în care s-a emis comanda de livrare.
(6) Drepturile și obligațiile care rezultă din vânzare nu sunt transferabile.
Articolul 13
(1) Agenția de intervenție plătește vânzătorului pentru fiecare cantitate de unt preluat, între ziua a 45-a și a 65-a după ziua preluării, cu condiția confirmării respectării articolelor 3 și 4.
(2) În sensul prezentului articol, ziua de preluare înseamnă ziua în care untul intră în depozitul rece desemnat de agenția de intervenție, dar nu mai curând de ziua următoare celei în care s-a emis comanda de livrare menționată la articolul 12 alineatul (1).
Articolul 14
(1) Untul se trece printr-o perioadă de depozitare de încercare. Această perioadă se fixează la 30 de zile cu începere din ziua preluării.
(2) Prin ofertele lor, vânzătorii se angajează că, în cazul în care inspecția la intrarea în depozitul desemnat de agenția de intervenție arată că untul nu îndeplinește cerințele de la articolele 3 și 4 sau, în cazul în care la sfârșitul perioadei de încercare, calitatea organoleptică minimă a untului se dovedește a fi sub cea prevăzută în anexa I:
(a)
vor lua înapoi untul în cauză și
(b)
vor plăti costurile de depozitare pentru untul în cauză din ziua în care a fost preluat până la data scoaterii sale din depozit.
Costurile de depozitare care urmează a fi plătite se determină pe baza sumelor standard ale costurilor de intrare, ieșire și depozitare stabilite în temeiul articolului 6 din Regulamentul (CEE) nr. 1883/78 al Consiliului (4).
Articolul 15
(1) Cel târziu la orele 12 (ora Bruxelles-ului) din fiecare marți, Comisiei îi sunt comunicate de către statele membre cantitățile de unt care, în timpul săptămânii anterioare, au făcut obiectul unei oferte de vânzare în conformitate cu articolul 10.
(2) Imediat ce se observă că ofertele ating 75 % din cantitățile menționate la articolul 6 alineatul (1) al doilea paragraf din Regulamentul (CE) nr. 1255/1999 pentru anul respectiv, informațiile menționate în alineatul (1) din prezentul articol se comunică zilnic înainte de orele 12 (ora Bruxelles-ului) specificând cantitățile de unt oferite în ziua precedentă.
Imediat ce se observă că ofertele ating cantitățile menționate la articolul 6 alineatul (1) al doilea paragraf din Regulamentul (CE) nr. 1255/1999 pentru anul respectiv, achiziția se poate suspenda în conformitate cu articolul 42 alineatul (2) din respectivul regulament.
Articolul 15a
În cazul suspendării achiziției în conformitate cu articolele 2 alineatul (2) sau 15 alineatul (2) al doilea paragraf, nu se acceptă noi oferte cu începere din ziua următoare zilei de intrare în vigoare a deciziei de suspendare a achiziției.
6.
După articolul 15a, se inserează secțiunea 3a după cum urmează:
„SECȚIUNEA 3a
Procedură de achiziție a untului prin licitație
Articolul 16
(1) În cazul în care Comisia decide să înceapă achiziția untului printr-o invitație permanentă de participare la licitație și deschisă în temeiul articolului 6 alineatul (1) al doilea paragraf din Regulamentul (CE) nr. 1255/1999 și în conformitate cu procedura menționată la articolul 42 alineatul (2), se aplică articolele 3, 4, 5, 6, 12, 13 și 14 din prezentul regulament, dacă nu se prevede altfel în prezenta secțiune.
(2) Un anunț de invitație de participare la licitație se publică în Jurnalul Oficial al Uniunii Europene.
(3) Data închiderii pentru depunerea ofertelor pentru fiecare invitație de participare la licitație în parte cade în fiecare a doua și a patra zi de marți din lună la prânz (ora Bruxelles-ului), cu excepția celei de a doua zile de marți din august. Dacă ziua de marți este o sărbătoare oficială, data închiderii este ultima zi lucrătoare anterioară la prânz (ora Bruxelles-ului).
Articolul 17
(1) Părțile interesate participă la procedura de licitație anunțată de agenția de intervenție a unui stat membru fie depunând o ofertă scrisă pentru care primesc o chitanță fie prin orice alt mijloc de telecomunicații în scris cu dovadă de primire.
(2) Ofertele conțin:
(a)
numele și adresa vânzătorului;
(b)
cantitatea oferită;
(c)
prețul propus la 100 de kilograme de unt, fără impozite și taxe naționale, livrat la hala de încărcare a depozitului rece, exprimat în euro cu maximum două zecimale;
(d)
locul unde se ține untul.
(3) Ofertele sunt valabile numai dacă:
(a)
se referă la cantitatea de unt care îndeplinește cerințele din articolul 4 alineatul (4);
(b)
sunt însoțite de un angajament scris din partea vânzătorului că respectă articolele 4 alineatul (3) și 14 alineatul (2);
(c)
se furnizează de către ofertant o dovadă că a înregistrat o garanție de 5 EUR la 100 kg pentru invitația de participare la licitația în cauză, în statul membru în care s-a depus oferta, înaintea datei de închidere pentru depunerea ofertelor.
(4) Angajamentul prevăzut la alineatul (3) litera (b), dacă se înaintează inițial agenției de intervenție, se consideră a fi tacit reînnoit pentru ofertele ulterioare până sunt explicit anulate de vânzător sau de agenția de intervenție, cu condiția ca:
(a)
oferta originală să stipuleze că ofertantul intenționează să se folosească el însuși de dispozițiile din prezentul alineat;
(b)
ofertele ulterioare se referă la dispozițiile prezentului alineat și la data ofertei originale.
(5) Agenția de intervenție înregistrează ziua în care s-a primit oferta, cantitățile implicate și datele lor de fabricație, precum și locul unde untul oferit este depozitat.
(6) Ofertele nu se pot retrage după data închiderii menționate la articolul 16 alineatul (3) pentru depunerea de oferte referitoare la invitația de participare la licitația în cauză.
Articolul 17a
Menținerea unei oferte după data închiderii depunerii de oferte și livrarea untului la antrepozitul desemnat de agenția de intervenție în termenul stabilit în articolul 17d alineatul (3) constituie cerințe de primă importanță în sensul articolului 20 din Regulamentul (CEE) nr. 2220/85 al Comisiei.
Articolul 17b
(1) Comisia este informată de către statele membre cu privire la cantitățile și la prețurile oferite de ofertanți, cel târziu la orele 9 dimineața (ora Bruxelles-ului) în ziua următoare datei de închidere menționate la articolul 16 alineatul (3).
(2) În lumina ofertelor primite pentru fiecare invitație de participare la licitație, Comisia fixează un preț maxim de achiziție, cu referire la prețurile de intervenție aplicabile, în conformitate cu procedura menționată la articolul 42 alineatul (2) din Regulamentul (CE) nr. 1255/1999.
(3) Se poate lua o decizie de a nu continua invitația de participare la licitație.
Articolul 17c
Ofertanții sunt refuzați în cazul în care prețul propus este mai mare decât prețul maxim menționat la articolul 17b alineatul (2), care se aplică la licitația în cauză.
Articolul 17d
(1) Ofertanții sunt informați imediat de către agenția de intervenție cu privire la rezultatul participării lor la procedura de licitație.
În cazul în care ofertele nu au reușit, garanțiile prevăzute la articolul 17 alineatul (3) litera (c) se eliberează imediat.
Drepturile și obligațiile care rezultă din procedura de licitație nu sunt transferabile.
(2) Agenția de intervenție emite imediat adjudecatarului o comandă de livrare datată și cu număr de înregistrare care să arate:
(a)
cantitatea de livrat;
(b)
data finală de livrare a untului;
(c)
antrepozitul de depozitare la rece la care trebuie livrat.
(3) În termen de 21 de zile de la data încheierii depunerii ofertelor, adjudecatarul livrează untul la hala de încărcare a antrepozitului la rece. Livrarea se poate face în mai multe loturi.
Orice costuri generate în timpul descărcării untului la hala de încărcare a depozitului la rece sunt suportate de către adjudecatar.
(4) Garanția prevăzută la articolul 17 alineatul (3) litera (c) se eliberează imediat ce adjudecatarul a livrat toată cantitatea indicată în comanda de livrare în termenul stabilit în aceasta.
În cazul în care verificările prevăzute la articolul 4 alineatul (1) arată că untul nu respectă cerințele prevăzute de respectivul articol, garanția pentru cantitățile livrate se confiscă. Cât privește cantitățile rămase, achiziția se anulează, iar garanția este eliberată.
(5) Cu excepția cazurilor de forță majoră, în cazul în care adjudecatarul nu reușește să livreze untul în termenul fixat în comanda de livrare, garanția prevăzută la articolul 17 alineatul (3) litera (c) se confiscă proporțional cu cantitățile nelivrate, iar achiziția pentru cantitățile nelivrate încă se anulează.
(6) În sensul prezentului articol, untul se consideră livrat la agenția de intervenție în ziua când toată cantitatea de unt cuprinsă în comanda de livrare intră în antrepozitul de depozitare desemnat de agenția de intervenție, dar nu mai devreme de ziua următoare celei în care s-a emis comanda de livrare.”
7.
La capitolul II, secțiunea 5 se înlocuiește cu următorul text:
„SECȚIUNEA 5
Procedura de vânzare a untului prin licitație
Articolul 21
(1) Untul se vinde prin intermediul unei invitații permanente de participare la licitație organizate de fiecare agenție de intervenție.
(2) Vânzările privesc untul preluat spre depozitare înainte de 1 septembrie 1999.
(3) O invitație permanentă de participare la licitație se publică în Jurnalul Oficial al Uniunii Europene cu cel puțin opt zile înainte de prima dată de închidere stabilită pentru depunerea ofertelor.
(4) Agențiile de intervenție elaborează un anunț pentru invitația permanentă de participare la licitație indicând, în special, data închiderii și adresa la care se depun ofertele.
Ele indică, de asemenea, pentru untul pe care îl dețin:
(a)
locurile depozitelor la rece unde este depozitat untul care urmează a fi vândut;
(b)
cantitatea de vânzare pentru fiecare depozit la rece.
(5) Agențiile de intervenție păstrează o listă actualizată a informațiilor menționate în alineatul (4), pe care o pun la cerere la dispoziția părților interesate. Ele publică, de asemenea, actualizări regulate ale listei într-o formă adecvată, care trebuie indicată în anunțul invitației permanente de participare la licitație.
(6) Agențiile de intervenție fac aranjamentele necesare pentru a permite părților interesate:
(a)
să examineze mostre din untul scos la vânzare pe propria lor cheltuială înainte de a depune o ofertă;
(b)
să verifice rezultatele analizelor menționate la articolul 8 din Regulamentul (CE) nr. 213/2001 al Comisiei (5).
Articolul 22
(1) Agențiile de intervenție organizează runde separate de ofertare în timpul termenului de valabilitate a invitației permanente de participare la licitație.
(2) Data închiderii pentru depunerea ofertelor pentru fiecare rundă este la orele 12 (ora Bruxelles-ului), în fiecare a doua și a patra zi de marți din lună, cu excepția celei de-a doua zile de marți din august și a patra zi de marți din decembrie. Dacă ziua de marți este o sărbătoare oficială, data închiderii este ziua lucrătoare anterioară la orele12 (ora Bruxelles-ului).
Articolul 23
(1) Ofertele din fiecare rundă separată se depun în scris în schimbul unei chitanțe sau prin orice alt mijloc de telecomunicații în scris cu dovadă de primire.
Ofertele se depun la agenția de intervenție care deține untul pentru care se face oferta.
(2) Ofertele conțin:
(a)
numele și adresa ofertantului;
(b)
cantitatea dorită;
(c)
prețul în euro licitat pe 100 de kilograme, fără impozitele și taxele naționale, livrate la hala de încărcare a depozitului la rece;
(d)
după caz, depozitul la rece unde se ține untul și, la cerere, un depozit la rece alternativ;
(e)
după caz, o indicație a tipului de unt menționat la articolul 4 alineatul (6) litera (e) pentru care se depune oferta.
(3) Ofertele sunt valabile numai dacă:
(a)
se referă la minimum cinci tone sau, în cazul în care cantitatea disponibilă în depozitul la rece este mai mică de cinci tone, la cantitatea disponibilă în mod real;
(b)
se furnizează de către ofertant o dovadă că a înregistrat o garanție de 70 EUR pe tonă în statul membru în care s-a depus oferta pentru runda de ofertare în cauză, înainte de data închiderii depunerii ofertelor.
(4) Ofertele nu se pot retrage după data închiderii prevăzute la articolul 22 alineatul (2).
Articolul 24
În sensul garanției de licitare prevăzute la articolul 23 alineatul (3), cerințele principale în sensul articolului 20 din Regulamentul (CEE) 2220/85 se îndeplinesc, în ceea ce privește preluarea untului, în limita de timp stabilită în articolul 24f alineatul (2) din prezentul regulament.
Articolul 24a
(1) Comisiei îi sunt comunicate de statele membre informații asupra cantităților și prețurilor oferite de ofertanți și a cantității de unt oferită spre vânzare nu mai târziu de orele 9 dimineața (ora Bruxelles-ului) în ziua următoare datei de închidere menționate la articolul 22 alineatul (2).
(2) Se fixează un preț de vânzare minim pe baza ofertelor primite în fiecare rundă în conformitate cu procedura menționată la articolul 42 alineatul (2) din Regulamentul (CE) nr. 1255/1999. Acest preț poate varia în funcție de localizarea cantităților de unt oferite spre vânzare.
Se poate decide să nu se declare nici un câștigător într-o rundă.
Articolul 24b
Ofertele se resping dacă prețul oferit este mai mic decât prețul minim stabilit.
Articolul 24c
(1) Agenția de intervenție decide acordarea în conformitate cu alineatele (2)-(5).
(2) Untul se alocă pe baza datei sale de intrare în depozit, începând cu cel mai vechi produs din cantitatea totală sau, după caz, cu cel mai vechi din cantitatea de unt din smântână dulce sau de consum disponibil în depozitul la rece desemnat de ofertant.
(3) Fără a aduce atingere articolului 24b, adjudecatarul este ofertantul care oferă cel mai mare preț. Dacă nu se alocă toată cantitatea disponibilă, restul se acordă altor ofertanți pe baza prețurilor ofertate, începând cu cel mai mare preț.
(4) În cazul în care acceptarea unei oferte ar duce la contracte acordate în exces față de cantitatea de unt disponibilă într-un anumit depozit la rece, se acordă ofertantului în cauză numai cantitatea disponibilă.
Cu toate acestea, agenția de intervenție poate desemna alte depozite la rece ca să completeze cantitatea fixată în ofertă, dacă ofertantul este de acord.
(5) În cazul în care acceptarea a două sau mai multe oferte care oferă același preț la un anume depozit la rece ar duce la acordarea mai multor contracte decât cantitatea disponibilă, acordarea se face prin alocarea cantității disponibile proporțional cu cantitățile pentru care s-a făcut oferta de licitație.
Cu toate acestea, în cazul în care alocarea ar duce la acordarea de cantități sub cinci tone, acordarea se face prin tragere la sorți.
Articolul 24d
Drepturile și obligațiile care rezultă din procedura de licitație nu sunt transferabile.
Articolul 24e
(1) Ofertanții sunt informați imediat de către agenția de intervenție cu privire la rezultatul participării lor la invitația de participare la licitație.
Garanțiile prevăzute la articolul 23 alineatul (3) litera (b) înregistrate pentru ofertanții necâștigători se eliberează imediat.
(2) Înainte de retragerea untului și în termenul prevăzut la articolul 24f alineatul (2), adjudecatarii plătesc agenției de intervenție suma corespunzătoare ofertei lor pentru fiecare cantitate pe care doresc să o retragă.
Articolul 24f
(1) Imediat ce suma menționată la articolul 24e alineatul (2) a fost plătită, agenția de intervenție emite un ordin de retragere care să indice:
(a)
cantitatea pentru care s-a plătit suma corespunzătoare;
(b)
depozitul la rece în care este depozitat untul;
(c)
data finală de retragere a untului.
(2) Adjudecatarii scot untul care le-a fost acordat în termen de 30 de zile de la data închiderii depunerii ofertelor. Scoaterea se poate face în tranșe de cel puțin cinci tone fiecare. Cu toate acestea, în cazul în care cantitatea care rămâne în depozitul la rece este mai mică de cinci tone, acea cantitate mai mică poate fi livrată.
Cu excepția cazurilor de forță majoră, dacă untul nu a fost scos în termenul prevăzut de primul paragraf, costul depozitării este suportat de către adjudecatar din ziua următoare celei în care a expirat termenul. De asemenea, depozitarea se face pe propriul risc al adjudecatarului.
(3) Garanția înregistrată în conformitate cu articolul 23 alineatul (3) litera (b) se eliberează imediat pentru cantitățile scoase în termenul prevăzut de prezentul articol alineatul (2) primul paragraf.
Garanția se confiscă în cazul alineatului (2) al doilea paragraf.
În cazul de forță majoră menționat în alineatul (2) al doilea paragraf, agenția de intervenție ia decizia considerată necesară în funcție de circumstanțele invocate.
Articolul 24g
Comisia este informată de statele membre nu mai târziu de ziua de marți a fiecărei săptămâni asupra cantităților de unt care, în săptămâna precedentă:
(a)
au făcut obiectul unui contract de vânzare;
(b)
au fost preluate.
Articolul 2
Achiziționarea de unt suspendată în anumite state membre în orice moment al intrării în vigoare a prezentului regulament continuă să rămână suspendată până în momentul în care Comisia ia o nouă decizie referitoare la aceasta, care se publică în Jurnalul Oficial al Uniunii Europene.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament se aplică de la 1 martie 2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 februarie 2004.

Labels: 2
3
17